open-index/open-wikipedia-markdown huggingface dataset:
Dajakai

**Dajakai** (indonez. *Orang Dayak*) – etninė grupė, gyvenanti Borneo saloje (Indonezijoje ir Malaizijoje). Terminu *dajakai* dažniausiai apibrėžiami visi vietinės kilmės salos gyventojai, tačiau jie savo ruožtu susiskirstę į daugybę genčių (~200), išpažįsta skirtingus tikėjimus, laikosi skirtingų papročių, skiriasi jų kalbiniai dialektai. Dajakų kalba priklauso austronezinių kalbų grupei ir yra artima daugelių aplinkinių salų gyventojų kalbų. Dauguma dajakų laisvai kalba indoneziečių kalba. Svarbesnės dajakų gentys: ibanai, punanai, daanai, modangai, segajai, longvajai, mandakai, sangau ir daug kitų.

Dauguma dajakų gyvena gilesniuose salos rajonuose, upių pakrantėse esančiuose kaimuose. Gyvena bendruomenėse, vadinamuosiuose „ilguosiuose namuose“. Bendruomenei vadovauja seniūnas – *kepala*.

Dajakai savo kultūros išsivystymo lygiu pakankamai skirtingi. Šie skirtumai dažniausiai priklauso nuo geografinės padėties. Netoli jūros pakrantės, didžiuosiuose miestuose gyvenantys dajakai savo kultūra menkai skiriasi nuo malajų, javiečių. Tipiškiausi dajakai gyvena gilesnėse salos srityse, upių pakrantėse. Tuo tarpu atokiuose kalnuose gyvena dar visiškai netoli civilizacijos raidoje pažengusios medžiotojų ir rankiotojų gentys, kurias kitos dajakų gentys vadina „galvų medžiotojais“.

Dajakai verčiasi ryžių auginimu, žvejyba, medžiokle, miško gėrybių rankiojimu, kiaulių ir vištų auginimu. Nemaža dajakų dalis dirba miškininkystėje. Dauguma jaunesnių dajakų yra raštingi, kadangi beveik kiekviename kaime veikia mokyklos.

Dar neseniai daugelis dajakų išpažino vietinius tikėjimus (animizmą, vad. *Kaharnigan*), tačiau dėl krikščioniškųjų misijų įtakos dabar daugelis dajakų yra katalikai arba protestantai. Painiavą kelia tai, kad dajakai musulmonai (gyvena daugiausia miestuose) laikomi tik „pusiau dajakais“.

Tradiciniai dajakų valgiai – ryžiai ir žuvis. Taip pat vartoja kiaulieną, įvairių medžiojamų žvėrių mėsą, paparčių ūglius ir kitus miško augalus. Nuo dajakų kultūros neatsiejami alkoholiniai gėrimai, gaminami iš ryžių. Ypač populiarus yra *[[beram]]* gėrimas.

Šiuo laikotarpiu dajakų kultūra vis labiau nyksta (ypač plečiantis turizmui, transporto galimybėms).


File:COLLECTIE TROPENMUSEUM Een Dajak langhuis TMnr 60031796.jpg|Dajakų ilgasis namas (XX a. pr.)
File:Penan woman.jpg|Penanų moteris iš Saravako
File:Net Mending, Sarawak (7246886656).jpg|Kenjahų tinklų audėjas
File:COLLECTIE TROPENMUSEUM Een meisje van de Bahau-Dajaks (Kenyah) Borneo TMnr 10005631.jpg|Bahau dajakų mergina (~XX a. vid.)
File:COLLECTIE TROPENMUSEUM Versierde strijdhoed TMnr 847-1.jpg|Dajako karūna
Baritas (upė)

**Baritas** () – upė Indonezijoje, Borneo salos pietuose, Centrinio ir Pietų Kalimantano provincijose. Prasideda Miulerio kalnuose centrinėje salos dalyje. Teka pietų link. Aukštupyje teka siauru giliu slėniu, vagoje daug slenksčių ir krioklių. Vidurupyje ir žemupyje teka lygumomis. Įteka į Javos jūrą, sudaro deltą.

Laivuojama nuo aukštupio. Svarbiausias intakas – Negara (kairysis).

Prie Barito įsikūrę Muarateveho ir Bandžarmasino miestai.

## Šaltiniai
Antanas Milukas

**Antanas Milukas** (1871 m. birželio 13 d. Šeštokuose, Krosnos valsčius – 1943 m. kovo 19 d. Niujorke, JAV) – JAV lietuvių kunigas, visuomenės veikėjas, spaudos darbuotojas, publicistas, kritikas.

## Biografija
Mokėsi Marijampolės gimnazijoje ir Seinų kunigų seminarijoje, iš kurios pašalintas už lietuvišką veiklą. Seminarijoje leido rankraštinius slaptus laikraštėlius „Knapt“ ir „Visko po biskį“. 1891–1892 m. dirbo ir bendradarbiavo žurnale „Varpas“, rašė į „Ūkininką“.

1892 m. išvyko į JAV. Čia 1896 m. baigė kunigų seminariją, kunigavo lietuviškose parapijose. 1892–1893 m. redagavo savaitraštį „Vienybė Lietuvninkų“, 1897–1898 m. – „Garsas Amerikos lietuvių“, 1898–1906 m. – žurnalus „Dirva“, 1903–1904 m. – „Dirva-Žinynas“, 1903–1942 m. – leidinį „Žvaigždė“. Studijuodamas Fribūre, 1901–1902 m. kartu su J. Tumu-Vaižgantu redagavo žurnalą „Tėvynės sargas“. 

Buvo vienas iniciatorių steigiant švietimo ir kultūros draugijas (Motiejaus Valančiaus, Lauryno Ivinskio „Rašliavišką draugystę“).

Daug nuveikė kaip knygų leidėjas. „Po priegloba darbštaus vyro kun. Miluko“ (Vincas Kudirka) išėjo Kristijono Donelaičio, Antano Strazdo, Motiejaus Valančiaus, Antano Tatarės, Aleksandro Burbos, Antano Baranausko, Jono Basanavičiaus, Vinco Pietario, Prano Vaičaičio, Šatrijos Raganos ir kt. raštai (iš viso per 180 leidinių).

Parašė ir parengė keliolika knygų, tarp jų vadovėlį „Lengvas būdas pačiam per save išmokti lietuviškai rašyti“ (1893 m.), Paryžiaus pasaulinėje parodoje 1900 m. eksponuotą „Lietuvišką albumą“ (1–3, 1898–1900 m.; jame pateikta iliustruota lietuvių literatūros raidos apžvalga), „Lietuvišką chrestomatiją“ (1901 m.), apybraižas „Aušros“ 40 m. sukaktuvėse (1923 m.), „Petras Kriaučiūnas“ (1924 m.), „Silvestras Gimžauskas“ (1925 m.), „Vysk. M. Valančiaus darbai“ (1925 m.), studiją „Amerikos lietuviai XIX šimtmetyje“ (1938–1942 m.). „Žvaigždėje“ išspausdino „Amerikos lietuviškų knygų bibliografiją“, paskelbė naujų duomenų apie pirmuosius ir kitus JAV lietuvių periodikos leidinius, knygas, spaudinius, jų platinimą, autorius. Paskelbė publicistikos straipsnių, recenzijų, grožinės ir mokslinės literatūros vertimų, taip pat Lietuvą ir jos laisvės siekius skelbiančių darbų anglų kalba. Pasirašinėjo *Dzūkelio, Antanulio*, kitais slapyvardžiais. Išleido, daugiausia kartu su J. Pranaityte, per 200 knygų.

JAV lietuviai kartu su Lietuvos nepriklausomųjų rašytojų sąjunga įsteigė Antano Miluko literatūrinę premiją. Šeštokų bažnyčioje yra Antano Miluko bareljefas (skulpt. Leonas Žuklys), o Rudaminos bažnyčios šventoriuje pastatytas kunigui šviesuoliui skirtas stogastulpis.

## Įvertinimas
* 1931 m. – Vytauto Didžiojo 3 laipsnio ordinas

## Literatūra
* Antanas Milukas. Jo gyvenimas ir darbai. Detroit, 1962. 384 p. Išleido lietuvių visuomenės aukomis.

## Šaltiniai

## Nuorodos
* Aloyzas Sušinskas. Knygų leidėjas ir knygnešys 1 
* Aloyzas Sušinskas. Knygų leidėjas ir knygnešys 2 
* Rymantas Grėbliūnas. Pirmiausia buvo žodis
Mileto mokykla

**Mileto mokykla** buvo senovės graikų filosofinė mokykla, atsiradusi VI a. pr. m. e. Jonijos mieste Milete. Šios mokyklos idėjų formuluotojai buvo trys mąstytojai: Talis Miletietis (apie 624–546 m. pr. m. e.), Anaksimandras (611–546 m. pr. m. e.) ir Anaksimenas (585–525 m. pr. m. e.) . Jų apmąstymai buvo priešingi tradicinei Senovės Graikijos pasaulėvokai, pagal kurią gamtos fenomenai atsiranda antropomorfinių dievų valia. Mileto mokyklos atstovai į gamtą žvelgė kaip į metodologiškai tirtiną objektą. Toks pasaulėžiūrų skirtumas, žvelgiant iš dabarties perspektyvos žymi mitologinio mąstymo dominavimo Sen. Graikijoje pabaigą ir „tikrojo“ mokslo aušrą.

Svarbu jausti skirtumą tarp Mileto ir Jonijos mokyklos, kuriai priskirtini ne tik trys anksčiau minėti filosofai, bet ir kiti mąstytojai – tokie kaip Herakleitas.

## Gamtos filosofija
Visi trys filosofai teigė Kosmosą esant sudarytą iš pirmojo prado (nedalomo elemento) (*arche*), kuris yra vieninga pirminė medžiaga, sąlygojanti daiktų daugį ir yra juslėmis patiriamos kaitos priežastis.

Talis Miletietis pirmine medžiaga laikęs vandenį, kadangi pirminis pradas laikomas gyvu ir save judinančiu, visa yra savaime gyva (vadinamasis hilozoizmas). Jo mokinys Anaksimandras pirmąjį pradą apibrėžė abstrakčiau, pavadindamas jį apeironu, tai kas begalinis, beribis ir neapibrėžtas. Iš apeirono atsiranda visi pasaulio daiktai kaip priešingybės ir vėliau į jį sugrįžta sunykdami. Apeironas – gana mįslinga medžiaga, kuri vėliau dažnai buvo interpretuota kaip „pirminis chaosas“.

Anaksimeno nuomone pirminis pradas buvo oras, kuriam sutankėjus atsiranda tai, kas yra šalta: vanduo, žemė, akmenys, o retėjant – šilta (oro garai, ugnis). Jis kokybines apibrėžtis kildina iš kiekybinių pokyčių. Jo teigimu žmonės taip pat yra šių pokyčių dalis, nes jų sielos sudarytos iš oro.
Bandžarmasinas

**Bandžarmasinas** (indonez. *Banjarmasin*) – miestas Indonezijoje, Borneo salos pietryčiuose (Kalimantane), jūrų uostas Barito upės deltoje (netoli Javos jūros). Pietų Kalimantano provincijos centras. 549 tūkst. gyventojų (2002 m.).

Bandžarmasinas – vienas svarbiausių prekybinių salos centrų. Iš salos gilumos eksportuojama (daugiausia Barito upe) mediena, nafta, prieskoniai, kaučiukas. Naftos perdirbimo, maisto, chemijos, laivų statybos pramonė. Yra svarbus oro uostas.

Daug miesto namų pastatyta upės pakrantėse ant polių. Populiari prekyba iš valčių. Bandžarmasino apylinkėse auginami ryžiai. Yra universitetas.

## Sportas
* PS Barito Putera futbolo klubas,
* „May 17th Stadium“ stadionas.
Coelophysidae

**Coelophysis*
**Podokesaurus* 
**Pterospondylus* 
**Segisaurus* 
**Procompsognathus* 
**Megapnosaurus*

Coelophysidae – plėšriųjų dinozaurų pobūriui priklausę ceratozaurai. Šie dinozaurai gyvavo vėlyvajame triaso ir ankstyvajame juros laikotarpiuose.

Dvi šeimai priklausiusios gentys skiriamos į atskirą pošeimį. Visos gentys buvo šios:
* **Coelophysidae**
** Podokesaurus 
** Pterospondylus 
** Segisaurus 
** Procompsognathus 
*** **Pošeimis ''Coelophysinae**''
**** Coelophysis 
**** Megapnosaurus
2007 m. Dakaro ralis

**2007 m. Dakaro ralis** – 29-asis Dakaro dykumų ralio turnyras. Prasidėjo sausio 6 d. Lisabonoje, baigėsi sausio 21 d. Senegalo sostinėje Dakare.

## Dalyviai
Raliui buvo užregistruoti 250  motociklų, 187 automobiliai ir 88 sunkvežimiai. Tai didžiausias dalyvių skaičius per visą ralio istoriją. Ralio dalyviai yra net iš 42 šalių, daugiausia Prancūzijos, Ispanijos, Vokietijos, Portugalijos, JAV. Tačiau yra dalyvių ir iš egzotiškų kraštų: Kinijos, Tailando, Mauritanijos, Meksikos. Ralyje dalyvavo ir 2 Lietuvos automobilių ekipažai: „Tauro“ ekipažas (Aurelijus Petraitis ir Šarūnas Paliokas), bei „Neptūno“ ekipažas (Gintas Petrus ir Milda Petrus). Tačiau nei vienas iš šių ekipažų Dakaro nepasiekė.

## Maršrutas
Rungtynių maršrutas prasideda Portugalijoje, Lisabonos mieste ir driekiasi Ispanijos, Maroko, Vakarų Sacharos, Mauritanijos, Malio ir Senegalo valstybių teritorijomis. Maršruto ilgis 7915 km, iš kurių 4309 km sudaro lenktyniniai ruožai.

### Etapai

## Etapų nugalėtojai

## Galutinė bendroji įskaita

## Nuorodos

* Ralio svetainė
Rašidija

**Er Rašidija** (, ) – miestas pietryčių Maroke, Mekneso-Tafilaleto regione, Atlaso kalnų priekalnėse, prie Zizo vadžio. Provincijos centras. 95 tūkst. gyventojų (2010 m.). Oro uostas.

## Nuorodos
* Internetinis portalas
Varzazatas

**Varzazãtas**  (, ) – miestas pietiniame Maroke, Suso-Masos-Draa regione, Atlaso kalnuose (1151 m aukštyje), Sacharos dykumos pakraštyje, į šiaurę nuo Draa upės, prie Uarzazato vadės. Provincijos centras. 56,6 tūkst. gyventojų (2004 m.).

Uarzazato apylinkėse nufilmuota daug garsių filmų: *[[Kleopatra (flimas)|Kleopatra]], [[Gladiatorius (2000 filmas)|Gladiatorius]], [[Aleksandras Makedonietis (filmas)|Aleksandras Makedonietis]], [[Dangaus karalystė (filmas)|Dangaus karalystė]], [[Mumija (1999 filmas)|Mumija]]* ir kt.

## Šaltiniai
Lankas

Žodis **lankas** lietuvių kalboje turi kelias reikšmes:

* lankas – apskritimo formos metalinis, medinis ar koks kitas žiedas kam apjuosti (pvz., statinės lankas) ar kitokios paskirties (pvz., gimnastikos lankas); graižas, lankainis;
* lankas (matematikoje) – apskritimo ar kreivės dalis;
* lankas – pusapskritimio formos rankena (kibiro, pintinės); kas išlenkta puslankiu;
* lankas (karyba, sportas) – strėlėmis šaudantis ginklas ar ginklo (arbaleto, balistos) dalis;
* lankas – tokia arklio pakinktų dalis;
* lankas – siauras aksomo, šilko ar ko kito kaspinas, siuvamas prie sijono pažemių;
* spaudos lankas – tam tikras kiekis spausdinto teksto, teksto kiekio vienetas leidyboje;
* elektros lankas arba Voltos lankas - elektros išlydžio forma arba įtaisas tokiam išlydžiui gauti;
* Lankas – ežeras Utenos rajone.
Ėminys

**Ėminys** – iš generalinės aibės (tiriamosios visumos) tyrimui paimtas objektas ar medžiagos porcija. Ėminiai dažnai imami ėmikliais.

Žodžiu *ėminys* apibūdina bet kokius ėminius, nepriklausomai nuo jų tolesnio panaudojimo. Ėminiai gali būti tiriami įvairiais metodais (pagal tai jie skirstomi į *bandinius* ir *mėginius*), gali būti išsyk tiriami ar tiriami po papildomo apdorojimo, gali būti saugomi galimam vėlesniam tyrimui, jeigu iškils poreikis.

## Ėminys ir imtis

Labai dažnai ėminys yra imties dalis – vienas objektas ar viena medžiagos porcija, esantis imties narys. Ėminių skaičius imtyje – tai *imties tūris*.

Imčių ryšys su ėminiais dvejopas:

* Statistinės imtys. Tokios imtyse ėminys yra tiesiog imties narys. Kiekvienas ėminys tiriamas ir matuojamas atskirai. Išmatuotos ėminių požymių vertės sudaro *duomenų imtį*, kuri apdorojama statistiniais metodais. Toks tyrimas leidžia įvertinti požymio vidutines vertes ir verčių kislumą (variabilumą).

* Laikinos (nestatistinės) imtys. Vienodo dydžio ėminiai (jei ėminiai pradžioje nevienodo dydžio, tuomet iš jų imami vienodo dydžio *poėminiai*) sujungiami į *jungtinį ėminį*, iš kurio paimamas tyrimui (matavimui) tinkamas *tiriamasis ėminys* (kitaip dar vadinamas *tyriniu*). Matuojant tiriamąjį ėminį gaunamos vertės iškart atspindi generalinės aibės, iš kurios ėminiai buvo paimti, aritmetinius vidurkius (jeigu ėminiai buvo imti reprezentatyviai).

Lietuvos moksle ir gamyboje susiklostė tradicija skirstyti ėminius į dvi grupes – *bandinius* ir *mėginius* (tuo tarpu anglų kalboje bet kokio tipo *ėminys* ir net *imtis* vadinami vienu žodžiu *sample*, kilusiu iš *example*).

## Bandinys

**Bandinys** – ėminys, kuris yra ar bus tiriamas fizikiniais (mechaniniais, optiniais, elektriniais ir pan.) metodais. Terminas bandinys naudojamas fizikoje, mechanikoje, inžinerijoje, mašinų gamyboje ir kt. panašiose srityse. 
Bandinys taip pat yra tiesiogiai bandomas produktas (pavyzdys), tam tikras ruošinys fizikiniams ar mechaniniams tyrimams (pvz., tiriant cemento savybes iš cemento paruošiamas betonas, iš kurio nuliejami tam tikros formos ruošiniai mechaniniams tempimo ar gniuždymo bandymams).

## Mėginys

**Mėginys** – ėminys, kuris yra ar bus tiriamas cheminiais, biocheminiais, biologiniais metodais. Terminas mėginys naudojamas chemijoje, biologijoje, medicinoje, žemės ūkyje, miškininkystėje, maisto pramonėje ir kt. panašiose srityse. Tos pačios tradicijos dėka atsiradęs ir terminas *mėgintuvėlis*.

Atvejais, kai imant mėginį neaišku, kaip jis bus tiriamas ir atvejais, kai tenka kalbėti tiek apie *bandinius*, tiek apie *mėginius*, naudojamas bendrasis terminas *ėminys*.

## Šaltiniai
* --- (2001) Terminų *tyrimas, bandymas, ėminys, imtis, tyrinys, bandinys, mėginys, pavyzdys* vartojimo rekomendacijos http://alpha.lsd.lt/lt/doc/Bandinys.pdf 
* Valiukėnas V., Žilinskas P.J. (2006) Penkiakalbis aiškinamasis metrologijos terminų žodynas
Dolmenas

**Dolmenas** (bret. *taol maen* 'akmeninis stalas') – senoviniai megalitiniai (t. y., pastatyti iš didelių akmens luitų ar plokščių) statiniai, kuriuos sudaro du ar daugiau vertikaliai stovinčių luitų, ant kurių uždėtas horizontalus plokščias akmuo. Dolmenų nereikėtų painioti su menhyrais – vertikaliai pastatytais pavieniais akmenimis.

Dolmenų aptinkama didelėje teritorijoje nuo Airijos iki Korėjos pusiasalio. Dauguma jų pastatyta prieš 4000-5000 metų.

## Paskirtis

Dėl dolmenų paskirties nėra vieningos nuomonės. Populiariausios hipotezės teigia, kad tai:

* altoriai, šventyklos
* laidojimo vietos
* astronominiai įrenginiai.

Daugelio dolmenų stūksojimo vietose aptinkama kapų, tačiau archeologiniai tyrinėjimai rodo, kad šie kapai yra vėlesnių laikotarpių, vadinasi, liudija apie šių statinių garbinimą, bet anaiptol neleidžia teigti juos buvus antkapiniais paminklais (kaip kad Egipto piramidės). Astronominės paskirties versija atrodo įtikinama tik kai kuriais atvejais (pvz., Stounhendžas).

## Konstrukcija
Paprasčiausias dolmenas – akmuo, paguldytas ant kelių vertikalių akmenų, dažniausių sustatytų pasagos forma. Sudėtingiausi dolmenai sudaro uždarą erdvę: ant keturių plokščių guli penktoji, o kai kuriais atvejais šeštoji plokštė padedama kaip šios „dėžės“ dugnas. Plokštėse gali būti iškaltos kiaurymės. Jeigu šoninės plokštės ir „stogas“ išsikiša į priekį, susidaro savotiškas prieangis. Kai kada šoninės plokštės būna ne vertikalios, o pakreiptos.

## Dolmenų nuotraukos


Korea-Ganghwado-Dolmen-02.jpg‎|Ganghwa dolmenas Pietų Korėjoje
Dolmen Russia Kavkaz Jane 1.jpg|Dolmenas Gelendžike, Šiaurės Kaukaze
Knocknakilla Dolmen.jpg|*Knocknakilla* dolmenas Airijoje
pollnabrone.jpg|*Poulnabrone* dolmenas Airijoje



## Nuorodos

* Menamas dolmenas Lietuvoje 
* Dolmenai Rusijoje 
* Dolmenai Kinijoje, Korėjoje ir Japonijoje 
* Dolmenai Didžiojoje Britanijoje, Prancūzijoje, Italijoje ir Airijoje
* Dolmenai Vokietijoje
Nadoras

**Nadoras** (arab. الناظور) – miestas šiaurės rytų Maroke, Rifo regione, uostas Viduržemio jūros *Bhar Amezzyan* įlankos pakrantėje, 10 km nuo Melilijos. Provincijos centras. Apie 180 tūkst. gyventojų.

Svarbus prekyba žuvimi, vaisiais ir galvijais centras. Yra tarptautinis oro uostas. Dauguma miesto gyventojų – berberai.
Portimaunas

**Portimaunas** () – miestas pietų Portugalijoje, Atlanto vandenyno pakrantėje, Algarvės regione. Žvejybos ir keleivinis uostai, oro uostas, geležinkelio stotis. Išplėtota katerių ir jachtų, žuvų konservų gamyba, kamštinio ąžuolo žievės apdirbimas, amatai, turizmas. Veikia miesto muziejus.

## Istorija
Dabartinio miesto teritorijoje uostas veikė jau finikiečių ir senovės graikų laikais, kuri senovės Romoje išaugo į gyvenvietę. Valdant maurams miestas tapo Algarvės centru. Labai nukentėjo per 1755 m. žemės drebėjimą. 1924 m. Portimaunui suteiktos didžiojo miesto teisės. Tais pačiais metais tapo sekmininkų centru, kurie rengė misijas į Afriką ir Indoneziją.

## Architektūra
Mieste išliko XV a. Švč. Mergelės Marijos gotikinė bažnyčia, XVI a. šv. Pranciškaus vienuolynas, XVII a. jėzuitų vienuolynas ir kolegija, šv. Katerinos tvirtovė, Alvoro pilis, šv. Juozapo koplyčia. Istorinime miesto centre gausu gyvenamųjų namų, dekoruotų akmens ir keramikos fasadais.

## Savivaldybė
Portimauno savivaldybė užima 182,1 km² plotą, 2011 m. gyveno 55 614 gyventojų. Be Portimauno miesto kitos svarbesnės jos gyvenvietės: Pedra Morinja-Vale Lugaras, Kardozašas, Alto Pašekas, San Sebastiaunas, Kaldeira do Moinjas, Alvoras.

## Sportas
Portimaune organizuojama daug sporto renginių. Labai populiarus buriavimas, jėgos aitvarų ir banglenčių sportas. Šalia miesto veikia autosporto Algarvės trasa. Kasmet vyksta ritminės gimnastikos turnyrai.
* Portimonense SC (futbolas)

## Šaltiniai
Menhyras

**Menhyrai** arba **mengirai** – apdoroti akmens gabalai, 2–10 m aukščio vertikalūs stulpai.

Daugiau nei 50 000 jų aptinkama Britų salose bei Bretanėje ir kituose Šiaurės Vakarų Prancūzijos regionuose. Manoma, kad tose vietose kur randami mengirai, būdavo apeiginė vieta.

## Šaltiniai
NBC

**NBC** (buvusio korporacijos pavadinimo **National Broadcasting Company** abreviatūra) yra JAV televizijos tinklas su būstine Niujorke, Rokfelerio centro pastate GE Building. NBC tiekia programas daugiau kaip 200 JAV stotims.

Dėl logotipe atvaizduoto stilizuoto povo tinklas vadinamas povo tinklu. Tinklas įkurtas 1926 m. lapkričio 15 d. (radijas), 1941 m. liepos 1 d. pradėjo transliuoti televizijos programas. Priklauso NBC Universal grupei, kurios pagrindinis akcininkas – General Electric korporacija.

NBC yra asocijuota EBU narė.

## Programos kurias transliuoja NBC
### Naujienos
* *[[Dateline NBC]]* (nuo 1992)
* *[[Early Today]]* (nuo 1999)
* *[[Meet the Press]]* (nuo 1947)
* *[[NBC Nightly News]]* (nuo 1970)
* *[[Today]]* (nuo 1952)

### Dramos
**[[The Black Donnellys]]* (nuo 2007)
**[[Crossing Jordan]]* (nuo 2001)
**[[ER (TV serialas)|ER]]* (nuo 1994)
**[[Friday Night Lights (TV series)|Friday Night Lights]]* (nuo 2006)
**[[Herojai|Heroes]]* (nuo 2006)
**[[Las Vegas (TV serialas)|Las Vegas]]* (nuo 2003)
**[[Law & Order]]* (nuo 1990)
**[[Law & Order: Criminal Intent]]* (nuo 2001)
**[[Law & Order: Special Victims Unit]]* (nuo 1999)
**[[Medium]] * (nuo 2005)
**[[Raines]]* (nuo 2007)
**[[Studio 60 on the Sunset Strip]]* (nuo 2006)
**[[Will & Grace]]* (nuo 1998)

### Situacijų komedijos
**[[30 Rock]]* (nuo 2006)
**[[Andy Barker P.I.]]* (nuo 2007)
**[[Mano vardas – Erlas|My Name Is Earl]]* (nuo 2005)
**[[Scrubs]] * (nuo 2001)
**[[The Office (US TV serialas)|The Office]]* (nuo 2005)
**Friends* (1994-2004)

### Realybės šou
**[[America's Got Talent]]* (nuo 2006)
**[[The Apprentice]]* (nuo 2004)
**[[The Biggest Loser]]* (nuo 2004)
**[[Last Comic Standing]]* (nuo 2003)
*** (nuo 2007)

### Muilo operos
**[[Days of Our Lives]]* (nuo 1965)
**[[Passions]]* (nuo 1999)

### Vėlaus vakaro
**[[Last Call with Carson Daly]]* (nuo 2002)
**[[Late Night with Conan O'Brien]]* (nuo 1993)
**[[Saturday Night Live]]* (nuo 1975)
**[[Tonight Show|The Tonight Show with Jay Leno]]* (nuo 1992)

### Žaidimai
**[[1 vs. 100]]* (nuo 2006)
**[[Deal or No Deal]]* (nuo 2005)
**[[Identity]]* (nuo 2006)

## Nuorodos
* NBC tinklalapis
Šv. Teresė Avilietė

**Šventoji Teresė iš Avilos** (**Teresa nuo Jėzaus**, **Didžioji Teresa**, **Ispanijos Teresa**, **Teresa Sančės de Cepeda y Ahumada**, 1515 m. kovo 28 d. – 1582 m. spalio 4 d.) – Ispanijos vienuolė ir mistikė, karmeličių nuostatų reformatorė, šventoji. Kanonizuota 1622 m.

## Biografija
Buvo Aviloje gyvenusio Alonso Sančeso de Cepeda trečias vaikas su antrąja žmona Beatriče. Jos šeima kilo iš atsivertusių į katalikybę žydų (maranų), o jos dėdė nuo tėvo pusės atsivertė į krikščionybę 1485 metais.

Nuo jaunystės buvo perpildyta švietimosi idealais dėl tikėjimo. Praradus mamą nuo 1530 m. jos tėvas ją atidavė globoti augustinėms iš Avilijos, kur Teresė nusprendė tapti vienuole. Po metų pablogėjus sveikatai grįžo namo. 1534 m. slapta įstojo į karmeličių vienuolyną Aviloje, 1555 m. po mistinių išgyvenimų nusprendė grąžinti senesnius, griežtesnius karmelitų nuostatus, kurie buvo sušvelninti XIV a. Nežiūrint karmelitų pasipriešinimo, sutikus popiežiui 1562 m. įkūrė pirmą reformuotą sąjungą, nuo 1567 m. bendradarbiavo su Šv. Kryžiaus Jonu toliau vykdant reformas. Atsirado daugiau vienuolynų su reformuotomis regulomis (basosios karmelitės šv. Juozapo pašaukimo), taip pat vyriški Medina del Campo, Malagon, Valladolid, Toledo, Pastrana, Salamanca ir Alba de Tormes. Jos veikla turėjo įtakos religiniam Europos atgimimui ir kontrreformacijos sustiprėjimui.

Šventoji Teresė iš Avilos beatifikuota 1614 m. balandžio 24 d. popiežiaus Pauliaus V, kanonizuota popiežiaus Grigaliaus XV 1622 m. kovo 12 d., o popiežius Paulius VI 1970 m. rugsėjo 27 d. ją paskelbė bažnyčios mokytoja.

Bosnių rašytojas Dževad Karahasan rašė apie mistikę Teresą Avilietę ir Rabiją al-Adaviją dramoje "Nolaupīts angelas" („Sužavėtas angelas“, premjera įvyko 1995 m. ARBOS – Kompanijoje muzikai ir teatrui).

Atributai: kryžius, plunksna su knyga, užrašas *Misericordias Domini in aeternum cantabo*, angelas, perveriantis jos širdį Dievo meilės strėle.

Šventoji Teresė priklauso prie Ispanijos literatūros klasikų. Jos svarbiausi veikalai yra:
* *Vidinės pilies buveinės*, 2014 (*El castillo interior o las Moradas*, 1577) ISBN 978-9955-29-263-0
* *Gyvenimas jos pačios aprašytas*, 1998 (*Libro de mi vida*, 1562–1565) ISBN 9986-9165-0-X
* *Tobulumo kelias* (*Camino de Perfección*, 1565–1570)
* *Apie Dievo meilę: pagal „Giesmių giesmę“*, 2004 (*Meditaciones sobre los Cantares*, 1567) ISBN 9986-969-90-5
* *Vienuolynų steigimas*, 2004 (*Libro de las Fundaciones*, 1573–1582) ISBN 9955-426-30-6

## Nuorodos
* Internetinė svetainė, skirta šv. Teresei iš Avilos (Lenkų kalba)
Debrecenas (Klaipėda)

**Debrecenas** – Klaipėdos miesto dalis, esanti į pietus nuo centro. Tai tipiška sovietiniais laikas didžiausią plėtrą išgyvenusi Klaipėdos miesto dalis. Debreceno mikrorajonas yra į pietus nuo Pempininkų mikrorajono. Vakaruose ribojasi su Taikos, pietuose – su Statybininkų prospektais, rytuose su Gedminų, o šiaurėje su Debreceno gatvėmis. 

## Etimologija

Mikrorajonas pavadintas pagal Debreceno miestą Vengrijoje – tai vienas Klaipėdos miestų-partnerių.

## Istorija

Mikrorajonas didžiausią plėtrą išgyveno XX a. 8-9 dešimtmečiais, kai čia buvo pastatyta daugiausiai gyvenamieji blokiniai namai, Klaipėdai plečiantis į pietus. Debreceno projekto autorius – architektas Alfredas Gytis Tiškus, už jį 1978 m. gavęs TSRS architektų sąjungos diplomą.

## Šaltiniai

## Nuorodos

* Debreceno mikrorajono gatvės
Adolfas

**Adolfas** – vyriškas vardas. Moteriška vardo forma – **Adolfina**.

Vardadienis: birželio 17 d.

## Reikšmės
* Senovės vokiečių kalba reiškia *adal* „kilmingas“ + *wolf* „vilkas“.

## Žmonės
* Adolfas Hitleris (*Adolfas Šiklgruberis*), Vokietijos vyriausybės ir valstybės vadovas
* Adolfas Jucys, akademikas, daugiaelektronių atomų teorijos kūrėjų, šiuolaikinės teorinės fizikos pradininkas Lietuvoje
* Adolfas Šapoka, Lietuvos istorikas
* Adolfas Šleževičius, buvęs Lietuvos ministras pirmininkas
* Adolfas Večerskis, aktorius
Ruppiaceae

**Ruppiaceae** – dumblialaiškiažiedžių (*Alismatidae*) poklasio plukeniečių (*Najadales*) eilės augalų šeima, kurioje yra viena gentis - rupija.

## Lietuvoje augančios rūšys
* Rupija (*Ruppia*)
** Ilgakotė rupija (*Ruppia cirrhosa*)
** Trumpakotė rupija (*Ruppia maritima*)
Ilgakotė rupija

**Ilgakotė rupija** (*Ruppia cirrhosa*) – (*Ruppiaceae*) šeimos rupijų (*Ruppia*) genties augalų rūšis.

Auga jūroje. Aptiktas ties Kretinga. Paplitimas neaiškus.
Vandensargė

**Vandensargė** (*Zannichellia*) – plukeniečių (*Najadales*) eilės vandensarginių (*Zannichelliaceae*) šeimos augalų gentis.

Lietuvoje augančios rūšys:
* Pelkinė vandensargė (*Zannichellia palustris*). Įrašyta į Lietuvos raudonąją knygą.
* Kotuotoji vandensargė (*Zannichellia pedunculata*)
Pelkinė vandensargė

**Pelkinė vandensargė** (*Zannichellia palustris*) – vandensarginių (*Zannichelliaceae*) šeimos vandensargių (*Zannichellia*) genties augalų rūšis.

Auga gėluose vandenyse JAV, Europoje ir Pietų Amerikoje. Lietuvoje labai reta, įrašyta į Lietuvos raudonąją knygą.
Kotuotoji vandensargė

**Kotuotoji vandensargė** (*Zannichellia pedunculata*) – vandensarginių (*Zannichelliaceae*) šeimos vandensargių (*Zannichellia*) genties augalų rūšis.

Lietuvoje labai reta.
Pasaulio ledo ritulio čempionatas

**Pasaulio vyrų ledo ritulio čempionatai** – kasmetinės tarptautinės ledo ritulio varžybos, kurias nuo 1930 m. rengia Tarptautinė ledo ritulio federacija (IIHF).

## Istorija
1910-1932 m. IIHF organizavo tik Europos čempionatus, o 1920 m. ledo ritulys pirmą kartą įtrauktas į vasaros olimpinių žaidynių programą. 1930 m. Berlyne suorganizuotas pirmasis pasaulio ledo ritulio čempionatas, kuris vėliau organizuotas kasmet. 1932 m. suorganizuotas paskutinis Europos čempionatas, vėliau - iki 1991 m. Europos čempionas išaiškėdavo pasaulio čempionato metu pagal dalyvaujančių Europos komandų pasiekimus. 1940-1946 m. pasaulio čempionatai nebuvo organizuojami dėl vykusio Antrojo pasaulinio karo.

Lietuvos ledo ritulio rinktinė Europos ir Pasaulio ledo ritulio čempionate debiutavo 1938 m., kuris vyko Čekoslovakijos sostinėje Prahoje, vasario 11-20 d. Į 1939 m. čempionatą, kuris vyko Šveicarijoje, taip pat buvo planuojama vykti, bet paskutiniu momentu, prieš baigiantis paraiškų padavimo terminui, šių planų buvo atsisakyta.

Iki 1988 m. dėl tais pat metais vykstančių žiemos olimpinių žaidynių pasaulio čempionatas nebūdavo rengiamas, o iki 1961 m. olimpinių žaidynių nugalėtojai būdavo paskelbiami pasaulio čempionais. Nuo 1989 m. pasaulio čempionatai rengiami kasmet.

Iki 1955 m. pasaulio čempionatuose dominavo Kanados rinktinė, tuo laikotarpiu nelaimėjusi medalių tik 3 kartus, net 16 kartų iškovojusi aukso medalius ir 3 kartus sidabro. Vėliau iškilo Tarybų Sąjungos, Čekoslovakijos ir Švedijos komandos – 1954-1990 m. laikotarpiu Tarybų Sąjungos rinktinė tapo čempionais 22 kartus, Čekoslovakijos rinktinė iškovojo 27 medalius, o Švedija – 20 kartų. Iširus Sovietų Sąjungai ir Čekoslovakijai, iškilo Rusijos, Čekijos ir Slovakijos rinktinės, viena stipresnių komandų tapo Suomijos rinktinė.

2020 m. čempionatas buvo atšauktas dėl COVID-19 pandemijos.

## Medalininkai

## Šaltiniai
Blizgė (žvejyba)

**Blizgė** (vartiklė) – mėgėjiškai ir sportinei žūklei skirtas dirbtinis metalinis masalas.
Gaminama dažniausiai iš įvairių metalų – plieno, vario arba jų lydiniai. Jūrinėje žūklėje naudojamos sunkios blizgės – pilkeriai.

## Savybės
Blizgės veikimas pagrįstas jos korpuso išlenkimu, nuo kurio priklauso vibracijos stiprumas vandenyje. Paprastai blizgės priekyje įmontuojamas žiedelis jungiantis su pagrindiniu valu, o gale trišakis kablys. Blizgė laikoma vienu populiariausiu masalu plėšrūnų žvejyboje, nes dėl savo universalumo tinka žvejoti tiek upėse, tiek ežeruose ir net jūroje. Labiausiai tinkama lydekų ir salačių žūklėje, taip pat naudojama gaudant lašišas. Klasikinė vartiklė būna baltos arba geltonos spalvos, bet šiuo metu žūklės parduotuvėse galima įsigyti įvairios spalvinės gamos vartiklių.
Spiningas

**Spiningas** – mėgėjiška ir sportinė žūklė. Dažniausiai spiningaujama su dirbtiniu masalu (blizgės, sukriukės, guminukai ir t. t.), bet jį galima pritaikyti ir naudoti kitiems žūklės būdams. Meškerės ilgis būna nuo 1,5 m iki 3-4 metrų ilgio. Būna vadinamieji specializuoti spiningai, skirti tam tikriems masalams mėtyti (pvz., *Jig* tipo, „džiginiai“ – žvejybai su guminukais, arba *feeling* tipo spiningai – žvejybai su labai plonu valu ir mažyčiais mikromasalais).

**Klasifikavimas pagal užmetimo svorį**

* lengviausia klasė- UL (ultralight – labai lengvas)
* lengva klasė- L (light - lengvas)
* vidutinė klasė- M (medium – vidutinis)
* sunkioji klasė- H (heavy – sunkus)

UL- šiuo metu vienas populiariausių spiningavimo būdų. Šios klasės įrankiai skirti gaudyti nedideles žuvis: ešerius, upėtakius, šapalus, lydekas, menkes, kiršlius. Šiai žvejybos klasei naudojami ploni valai (iki 0,08mm), patys kotai pakankamai trumpi (1,5 - 2,1 m). Masalai lengvi, svoris iki 7 gramų (kai kurie gamintojai nurodo svori iki 10 gramų)(visos sukriukės, mažos vartiklės, vobleriai, guminukai su lengvais galvakabliais).

L- šios klasės spiningai gali būti bet kokio ilgio, jų užmetamo masalo svoris iki 12 gramų, kai kurie gamintojai nurodo svori iki 14 gramų

M- ši klasė paplitusi šiauriniuose regionuose ir bet kokiuose mažai apgyvendintuose rajonuose, kur vandens telkiniai retai lankomi žvejų ir žuvis turi galimybę užaugti gana didelė. Tokiose vietose pagrindiniu laimikiu tampa dideli ešeriai ir lydekos, taimeniai ir lašišos. Šiai žūklės klasei naudojami storesni valai (0,25 - 0,35 mm), masalo svoris gali siekti iki 40 gramų, t. y. čia įtakos turi užmetimo gylis ir nuotolis. Kotų ilgiai - 2,4 - 3,3 metro.

H- pati sunkiausia spiningavimo klasė. Tokie kotai naudojami gaudant šamus, menkes, taimenius ir kitas dideles žuvis. Šios klasės kotai turi būti labai stiprūs. Jų ilgis - daugiau nei 2,7 metro, užmetamo masalo svoris – daugiau nei 30 gramų. Galima išskirti dar vieną spiningavimo klasę – jūrinė žvejyba velkiaujant. Čia naudojami rankos storumo kotai, žiedeliai su guoliais, o šiam žvejybos būdui naudojama multiplikatorinė ritė labiau primena „gervės mechanizmą“.

**Kotų klasifikavimas pagal akciją (elgseną)**

* EXTRA FAST (EF) (labai greitas) – didžiausias koto išlinkimas tenka viršutiniam koto ketvirčiui.
* FAST (F) (greitas) – meškerykotis linksta viršutiniame trečdalyje.
* MODERATE (M) (vidutinis) – linksta viršutinė koto pusė.
* SLOW (S) (lėtas) – kotas linksta per visą savo ilgį.

Yra spiningai, kurie skirti tam tikros žuvų rūšies gaudymui, pavyzdžiui, yra ešeriniai, upėtakiniai, lydekiniai ir t. t.

Žymiausi spiningų gamintojai: G. Loomis, Lamiglas, Shimano, ST. Croix, Shakespeare, Cormoran, Daiwa.
Pašiaušė

**Pašiaušė** – kaimas Kelmės rajono savivaldybėje, 5 km į šiaurės vakarus nuo Kiaunorių. Seniūnaitijos centras. Yra medicinos punktas, pradinės mokyklos skyrius (buvusi Pašiaušės pradinė mokykla), bendruomenės centras, kapinės su senąja varpine, Pašiaušės koplyčia. Kaime anksčiau buvo Pašiaušės kolegija, Pašiaušės dvaras (dvaro rūmai išlikę, juose daug metų veikė mokykla) ir liepų alėjos likučiai. Stovi Lietuvos laisvės paminklas (pastatytas 1931 m., nugriautas 1961 m., atstatytas 1989 m.).

## Etimologija

Kaimas įsikūręs prie Šiaušės upelio, todėl jo vardu ir pavadintas (vandenvardinis vietovardis). XX a. tarpukariu gyvenvietė žinoma kaip ***Pašiaušis***.

## Istorija

XVI a. minimas Pašiaušės dvaras, kuris priklausė bajorams Beinartams. Nelikus paveldėtojų dvarą XVIII a. perėmė jėzuitai ir įkūrė Pašiaušėje kolegiją-mokyklą. Kaimas nukentėjo per karus su Švedija, daug gyventojų mirė nuo maro. XIX a. pradžioje minima Pašiaušės bažnyčia (jėzuitų). XIX a. viduryje Pašiaušės kolegijos pastatai nugriauti, o iš plytų pastatyta Šiaulių berniukų gimnazija (dab. Šiaulių Juliaus Janonio gimnazija). Kolegija turėjo turtingą biblioteką ir teatrą, čia gyveno, dirbo ir kūrė žymūs žmonės: profesorius, pedagogas, vadovėlių autorius Žygimantas Liauksminas, dramaturgas Mykolas Beržanskis, mokyklinių dramų autorius Albertas Griškevičius ir kt. Buvusios jėzuitų kolegijos vieta sutvarkyta, pastatytas atminimo akmuo.

1975 m. kasant žvyrą buvo suardyti keli kapai, datuojami VIII–XII a. laikotarpiu. Vertingi radiniai (papuošalai ir ginklai) perduoti Šiaulių Aušros muziejui.

|}

## Laisvės paminklas

1931 m. Šaulių būrio vado Stasio Baniulio iniciatyva pagal architekto Broniaus Elzbergo projektą pastatytas paminklas kritusiems dėl Lietuvos nepriklausomybės 1919 m. susirėmime ties Pašiauše su bermontininkais atminti. 1961 m. paminklas nugriautas, 1989 m. liepos 15 d. atstatytas. Keturių paminklo plokščių užrašai, sumontuoti iš vidinės pusės ir iš išorės nematomi: trijose plokštėse iškalti vardai tų, kurie statė, nugriovė ir vėl atstatė. Paradinėje pjedestalo pusėje esantis užrašu paminklo atstatytojai kviečia: „niekada nepakelkite rankos prieš tautos atmintį ir tuos, kurie krito už Lietuvos laisvę“.

## Gyventojai

### Žymūs žmonės
* Jonas Vitkevičius (~1806–1839), lietuvių diplomatas, rytų kalbų žinovas
* Stanislovas Vitkevičius (1851–1915), dailininkas, architektas, rašytojas

## Galerija

Pašiaušė, centras.jpg|Gatvė kaimo centre
Pašiaušė, kolegijos atminimo vieta.jpg|Kolegijos atminimo vieta
Pašiaušė, senosios kapinės.jpg|Senosios kapinės
Pašiaušė, varpinė.jpg|Kapinių varpinė (su varpu)
Pašiaušė, senkapis.jpg|Senkapio ženklas


## Šaltiniai

* 
*
Vobleris

**Vobleris** – dirbtinis masalas, skirtas gaudyti plėšriąsias žuvis. Dažniausiai gaminamas iš plastiko, kartais iš metalo. Masalas primena žuvelę, kurios priekyje būna įtvirtintas liežuvėlis. Nuo liežuvėlio dydžio, formos ir tvirtinimo kampo priklauso, kaip vobleris elgsis vandenyje – giliai ners, plauks paviršiumi, svyruos į šonus, agresyviai virpės ar bus „tingus“.
Per šimto metų voblerio istoriją, viso pasaulio meškeriotojai ir įrankius gaminančios įmonės sukūrė begalę voblerių. Vieni išnyko, kiti nekeisdami formos ir spalvinimo gaminami iki šiol.

## Tipai
* Popper
* Minow
* Jerk bait
Jerk bait

**Jerk bait** – paviršinių voblerių tipas. Dauguma jų neturi vobleriams būdingo liežuvėlio ir yra sąlyginai didelių matmenų.

Šis vobleris traukiamas trumpais staigiais judesiais, pats masalas imituoja sužeistą žuvelę. Tokiai žvejybai reikalingi galingi įrankiai – spiningas iki 2,10 m. ilgio ir iki 80-90 g užmetimo svorio, multiplikatorinė ritė, pintas valas.

Labai populairi žvejyba šio tipo masalais yra JAV, bet prieš porą dešimtmečių išplito ir Europoje. Lietuvoje palyginti nepopuliarūs.
Elsmyro sala

**Elsmyro sala** (, ) – sala Kanados Arktiniame salyne, į vakarus nuo Grenlandijos, įsiterpusi tarp Bafino įlankos ir Arkties vandenyno, 756 km nuo šiaurės ašigalio. Priklauso Kanados Nunavuto teritorijai. Plotas 196 236 km². Tai trečia pagal dydį Kanados ir dešimta pagal dydį pasaulio sala.

Apie pusę salos dengia ledynai. Ledo kepurės dengia salos centre esančius Britų Imperijos kalnus (aukštis iki 2616 m, Barbo k.) ir šiaurinę salos dalį. Salos šiaurėje yra šiauriausi pasaulio kalnai – Jungtinių Valstijų kalnagūbris. Krantai smarkiai išraižyti fjordų. Ledynų nepadengtose teritorijose vyrauja nykios arktinės dykumos. Klimatas arktinis. Saloje yra didžiausias Arktyje Heizeno ežeras (plotas 542 km²). Apie penktadalis salos teritorijos saugoma *[[Quttinirpaaq]]* nacionaliniame parke.

Elsmyro sala buvo apgyvendinta inuitų 2000-1000 m. pr. m. e. Pirmieji europiečiai, pasiekę salą, buvo vikingai. Jie aktyviai prekiavo su vietiniais gyventojais. 1616 m. Elsmyro salą pasiekė Viljamas Bafinas. 1881 m. amerikietis Adolphus Greely pirmasis peržygiavo visą salą. 1905 m. Robertas Piris iš Šeridano kyšulio Elsmyro saloje pradėjo savo žygį link šiaurės ašigalio.

2001 m. Elsmyro saloje gyveno 168 gyventojai. Yra 3 gyvenvietės: Alertas (šiauriausia pasaulio gyvenvietė), Eurika ir Grise Fjordas.

## Šaltiniai
Meškerė

**Meškerė** – sportinės ir mėgėjiškos žūklės įrankis, skirtas gaudyti gėlavandenes ir jūrines žuvis.

## Techninės savybės
Dar prieš keletą dešimtmečių buvo naudojamos meškerės iš bambuko ar padarytos iš lazdyno kartelių. Šiuolaikinis meškerykotis dažniausiai gaminami iš plastiko, armuoto anglies arba stiklo pluošto, o rankenos - iš kamštinės medžiagos, todėl meškerė itin lengva ir tvirta. Priklausomai nuo meškerės tipo ir ilgio montuojami žiedeliai, kuriais slysta valas.

## Meškerių tipai
* spiningas
* dugninė
* plūdinė
* karpinė
* jūrinė
* muselinė
* poledinė

## Gamintojai
Nuo gamintojo priklauso ir meškerės kokybė bei patvarumas. Lietuvos rinkoje vyrauja Lenkijoje bei Kinijoje pagaminta produkcija, tačiau galima įsigyti ir Vokietijoje, Japonijoje ar JAV pagamintų meškerykočių, kurių prekiniai ženklai žinomi visame pasaulyje: *Shimano*, *Lamiglas*, *G. Loomis*, *Cormoran*, *Daiwa* ir kt.
Mindaugas Budzinauskas

**Mindaugas Budzinauskas** (1973 m. rugsėjo 7 d. – 2021 m. lapkričio 26 d.) – Lietuvos krepšininkas, treneris.

2009 m. lapkričio viduryje M. Budzinauskas tapo Inovroclavo „Sportino“ vyr. trenerio asistentu. 2010 m. vasario 26 d. grįžo į Lietuvą ir papildė Vilniaus „Sakalų“ gretas.

2010 m. spalio pradžioje tapo Šilutės „Šilutės“ vyr. treneriu, tačiau po poros mėnesių abipusiu nutarimu paliko komandą.

## Pasiekimai

* LKAL čempionas (1998 m.)
* LKL bronzos medalio laimėtojas (1999 m.)
* Lenkijos lygos bronzos medalio laimėtojas (2002 m.)
* Estijos taurės laimėtojas (2004 m.)

## Trenerio karjera

* 2009: Inovroclavo „Sportino“ vyr. trenerio asistentas
* 2010: Šilutės „Šilutės“ vyr. treneris
* 2012: Vilniaus „Statybos“ vyr. trenerio asistentas
* 2012–2013: Starogardo „Polpharma“ vyr. treneris
* 2014: Panevėžio „Lietkabelio“ vyr. treneris
* 2014–2015: Kėdainių „Nevėžio“ vyr. treneris
* 2015–2017: Starogardo „Polpharma“ vyr. treneris
* 2017–2020: Ščecino „Wilki Morskie“ vyr. treneris

## Šaltiniai
Sutana

**Sutana** () – kasdienis katalikų kunigų rūbas. Juoda sutanos spalva – žemės spalva, ji pažymi santūrumą, nuolankumą, klusnumą, savęs atsižadėjimą, nusižeminimą, pasiaukojantį atsidavimą savo tarnystei. Raudonos spalvos sutana devėti gali tik kardinolai, o baltos – Romos popiežius. 

Sutanos būna kelių stilių. Katalikų sutanos dažnai turi 33 sagas, simbolizuojančias Kristaus amžių nukryžiavimo metu. Prancūzijoje katalikiškos sutanos rankovių galuose turi sagas kaip kostiumų švarkų rankovės ir kiek platesnės apačioje. Kai kurios anglikonų sutanos turi 39 sagas, kurios, teigiama, simbolizuoja 39 Anglikonų bažnyčios teiginius.
Gros Morno nacionalinis parkas

**Gros Morno nacionalinis parkas** (, ) yra Kanados vakaruose, Niufaundlando ir Labradoro provincijoje, Niufaundlando salos vakarinėje pakrantėje. Plotas 1805&nbsp;km².

Parko pavadinimas yra nuo antro pagal aukštį salos kalno – Gros Morno (806 m). Nacionaliniame parke saugomi seniausių pasaulio uolienų sluoksniai. Parko teritorija besidriekiantys Long Reindžo kalnai sudaryti iš ordoviko periodo uolienų. Šių kalnų pamatinės uolienos sutampa su Škotijos šiaurės kalnais (rodo žemynų dreifą). Taip pat saugomas natūralus kalnų landšaftas, fjordai, ežerai, miškai, pakrančių uolos. Iš laukinių žverių parke sutinkamos lūšys, baribalai, karibu, poliariniai kiškiai, briedžiai. Pakrantėse lankosi banginiai, jūrinės antys. 

1987 m. Gros Morno nacionalinis parkas dėl savo geologinės ir landšaftinės reikšmės įtrauktas į UNESCO pasaulio paveldo sąrašą.

## Nuorodos
* Parko svetainė
Modestas

**Modestas** – vyriškas vardas, kilęs iš lotynų kalbos *Modestus*, kuris reiškia „kuklus, padorus“.

Vardadieniai: balandžio 15, spalio 2.

## Žmonės
* Modestas Paulauskas – Lietuvos krepšininkas
* Modestas Pitrėnas – choro ir orkestro dirigentas
* Modestas Stonys – Lietuvos futbolininkas
* Modestas Vaičiulis – Lietuvos slidininkas
* Modestas Musorgskis – rusų kompozitorius
Balsavimo paradoksas

**Balsavimo paradoksas** (**Jono Kondorsė paradoksas**) – Marquis de Condorcet XVIII amžiuje pastebėtas paradoksas, teigiantis, kad kolektyvinis pasirinkimas dėl konfliktuojančių norų gali būti ciklinis, o ne tranzityvus.

#### Pavyzdys
Trijų rinkėjų pasirinkimo eiliškumas, kai yra trys balsavimo pasirinkimai (A, B ir C):
* Rinkėjas X – A, B, C
* Rinkėjas Y – B, C, A
* Rinkėjas Z – C, A, B

Kaip matyti, dviem trečdaliams rinkėjų pasirinkimas A yra geresnis negu B, dviem trečdaliams B geresnis negu C ir dviem trečdaliams C geresnis negu A.

Taigi, jei būtų išrinktas A, galima teigti, kad C yra geresnis pasirinkimas, nes dviem iš trijų rinkėjų jis tinka labiau. Tačiau jei būtų išrinktas C variantas, dviem rinkėjams geresnis variantas būtų B, todėl galima būtų teigti, kad B geresnis variantas. Analogiškai, jei išrinktas B, daugumai geresnis variantas būtų A.

Tokiu būdu apklausų ir balsavimų rezultatų išankstinis žinojimas keičia likusių rinkėjų apsisprendimą. Taip pat neįmanoma išrinkti daugumai tinkamiausio varianto.
Parkinsono taisyklė

**Parkinsono taisyklė** – empirinė taisyklė, sakanti, kad bet koks darbas išauga apimtimi, kad galėtų užimti visą jam atlikti duotą laiką.

Taisyklę suformulavo istorikas Sirilas Nortkotas Parkinsonas humoristiniame straipsnyje atspausdintame Jungtinės Karalystės žurnale *The Economist* 1955 m. ir vėliau išleistame kartu su kitais straipsniais knygoje *„Parkinson’s Law: The Pursuit of Progress“* (Londone, Džonas Murėjus, 1958 m.). Parkinsonas savo pamąstymus grindė vadovaudamasis darbo patirtimi Jungtinės Karalystės valstybinėse įstaigose.

Remiantis Parkinsonu, tai atsitinka dėl dviejų priežasčių:
* valdininkai stengiasi didinti pavaldinių, o ne konkurentų skaičių;
* valdininkai vienas kitam kuria darbus.

Jis taip pat pastebėjo, kad valdininkų skaičius augo po 5–7 % per metus nepaisant to, kad nesikeitė jų atliekamas darbas ar jo apimtys (jei iš vis darbo buvo).

„Parkinsono taisykle“ taip pat vadinamos visokios taisyklės ir pastebėjimai, gaunami iš pirmosios taisyklės: kompiuterijoje Parkinsono taisyklė suformuluojama taip: „Duomenų kiekis auga, kad užpildytų visą atminties vietą“, arba „Atminties padidėjimas atveria kelią technologijoms, kurios reikalauja daugiau atminties“.

Parkinsono taisyklė dažnai apibendrinama: „Resurso paklausa auga priklausomai nuo jo pasiūlos“. Brainas Treisas kurse „21 milijonierių sėkmės paslaptis“ tai interpretavo: „Išlaidos auga, kad padengtų pajamas“. Toks apibendrinimas atitinka ekonomikoje paklausos ir pasiūlos santykio taisyklę: kuo žemesnė prekių ir paslaugų kaina, tuo didesnė paklausa.

Parkinsonas taip pat pasiūlė taisyklę, kuri lietė administracinių organų efektyvumą. Jis nustatė „nereikalingumo koeficientą“ () - narių kiekį, po kurio komitetas tampa neveiksnus. Parkinsonas pasiūlė pusiau humoristinę formulę iš kelių parametrų pagal kurią būtų galima apskaičiuoti nereikalingų narių skaičių.

## Nuorodos
* Sirilas Parkinsonas. Parkinsono taisyklės
* C. Northcote Parkinson. Parkinson's Law
* Parkinson’s Law, ''The Economist'' (1955 Lapkritis) – tekstas su formulėmis
Eutrofikacija

**Eutrofikacija** – ekosistemos kitimas, sukeltas cheminių maisto medžiagų, dažniausiai tirpių azoto ir fosforo junginių, pertekliaus. Vandens ekosistemos yra ypač jautrios fosfatų padaugėjimui, tuo tarpu sausumos ekosistemas labiausiai neigiamai veikia nitratų padidėjimas.

## Apibūdinimas
Eutrofikacijos pavadinimas kilęs iš graikiško žodžio, reiškiančio „gerai pamaitintas, išpuoselėtas“. Paprastai eutrofikacijos procesas pasireiškia paspartėjusiu augalijos augimu, vedančiu į iki tol egzistavusios rūšių įvairovės nykimą, nes sparčiai auga tik kai kurios rūšys, sutrikdomi įprasti ekosistemos trofiniai (maistiniai) ryšiai ir ilgainiui skatinamas augalų bei nuo jų priklausančių gyvūnų rūšių nykimas arba migracija. Vadinamasis vandens „žydėjimas“ – eutrofikacijos požymis.

Eutrofikacija vyksta kaip natūralus procesas, tačiau ją neretai paspartina žmogaus veikla: nesaikingas tręšimas (žemės ūkyje naudojamos trąšos gali būti išplaunamos iš dirvožemio į vandens telkinius), pramoninė oro (į atmosferą dujų pavidalu išleidžiamos cheminės medžiagos sugrįžta į dirvožemį su krituliais) ir vandens tarša. Žmogaus sukelta eutrofikacija vadinama antropogenine.

## Ežerų eutrofikacija

Ežerų ir panašių gėlo vandens telkinių eutrofikaciją sudaro oligotrofijos, mezotrofijos ir eutrofijos etapai.

Oligotrofinė būsena yra pirminė būsena po ežero susiformavimo, kai ežere daug ištirpusio deguonies, tačiau trūksta tokių augalams svarbių cheminių elementų, kaip azotas ir fosforas, dėl to ežero rūšių įvairovė būna nedidelė bei produktyvumas mažas.

Mezotrofinėje stadijoje, kai yrančios organinės medžiagos nusėda į ežero dugną, vėliau nuosėdos grąžinamos į viršutinius vandens sluoksnius ir panaudojamos fotosintezę vykdančių organizmų, produktyvumas ir įvairovė didėja.

Eutrofijos stadijoje ežero produktyvumas ypatingai sustiprėja, dėl ko sunaudojamas visas prieinamas deguonis, pradeda nykti augalai ir gyvūnai, skatinamas anaerobinių bakterijų dauginimasis, kurios savo ruožtu skaido organines medžiagas išskirdamos vandenilio sulfidą. Šie procesai ilgainiui paverčia ežerą pelke.

## Eutrofikacijos reikšmė
Ekologiniu požiūriu eutrofikacija reiškia sumažėjusią rūšių įvairovę, pokyčius rūšių santykiuose ir toksiškumą. Tai turi įtakos ir žmogui, nes lieka mažiau galimybių tokiai veiklai kaip žvejyba, medžioklė ar estetinis gėrėjimasis aplinka, kai kuriais atvejais, pvz., telkiniuose padaugėjus nuodingas medžiagas išskiriantiems dumbliams, kyla grėsmė žmogaus sveikatai.

Siekiant sustabdyti eutrofikaciją, taikomas vandens valymas, trąšų ir taršos kontrolė.

## Šaltiniai
* Rutkovienė, V. M., Sabienė, N. *Aplinkos tarša*. Lietuvos žemės ūkio universitetas, 2008.